Les esleuz es cité, diocese d’Aucerre et villes adjaicentes sur le fait des aides pour la guerre, les commissaires du roy nostre sire en ceste partie aux habitants de la ville et paroisse de Chitry, salut. Le roy nostre sire pour les causes déclairées en ses lettres..... Ordonnée que une taille de IXm IIIIe XVI livres tournois soit assise levée et répartie es mectes de nostre élection et paiée à trois termes, c’est assavoir le premier terme à la fin de ce présent mois de juing, le deuxième tiers au terme de la fin du mois de septembre prochain venant et le darrenier terme à la feste de Noël après en suivant. Pour laquelle taille vous estes assis et imposé à la somme de six vins livres T. Sy vous mandons et commandons que vous vous assamblez ensemble ces lettres vehues et ladite some a laquelle vous estes imposé asséez sur vous mesmes, ou ceux qui par vous seront esleu sur ce asséent et imposent par serment, justement et également, selon les facultez d’ung chascun de vous, ladite some. Et elisez aucuns ou aucun de vous qui ladite taille recevra et levera, et icelle apportera à Aucerre desdits aides esdiz termes auxquelz quant ad ce au receveur nous donnons puissance. Et par ces présentes donnons mandement au premier sergent dou roy nostre sire ou de la justice de ladite parroiche que il contraigne par la manière qu’il est acoustumé etsre pour les propres debtes du roy nostre dit seigneur touz les rebelles reffusans ou détaiens à payer le taux et some à lui imposés es termes dessusdiz. Donné soubz nos signets l’an mil CCC. IIIIXX et ung, le XXIIe jour dou mois de septembre.